BFN-akademie kan gays glo “genees”‘n Christelike kunsakademie in Bloemfontein is in die spervuur nadat hulle bemark het dat hulle homoseksuele studente kan “genees”. Die Sunday Times het berig dat die Creare Opleidingsentrum se prospektus beweer dat hulle gay studente deur middel van “rehabilitering” in heteroseksuele kan verander. Gayregte-aktiviste het dit as “tragies, skandelik en kwetsend” beskryf. Cornelius van Heyningen, stigterslid van Creare, het egter ontken dat die instansie diskriminerend is. “Ons maak voorsiening vir diegene wat sê hulle wil as homoseksuele verander. Ons sê nie dat homoseksuele nie toegelaat word nie,” het Van Heyningen gesê. Hy vergelyk die akademie se standpunt jeens homoseksualiteit met ‘n dwelmrehabilitasieprogram. Luidens die prospektus is gay studente wat nie hul leefstyl wil verander nie, egter nie welkom nie. Dawie Nel, direkteur van die gayregte-organisasie, OUT, het gesê die akademie se houding is ongrondwetlik. “Hul bewerings stook diskriminasie teen lesbiërs, gay, biseksuele en transseksuele mense soos die verkragting van gay mans en vroue om hulle te ‘genees’ of selfs moorde wat gepleeg word,” het hy gesê. Luidens die berig is die akademie se bewerings kragtens die Wet op die Bevordering van Gelykheid en die Voorkoming van Onbillike Diskriminasie van 2006 onwettig.